Imtella' Ġunju 17, 2020 Rekord ieħor ta' każijiet ġodda ta' coronavirus fil-Brażil hekk kif fl-aħħar 24 siegħa ġew irreġistrati 34,918-il persuna oħra li pożittivi għall-Covid-19. B'hekk fil-Brażil sallum hemm aktar minn 920,000 każ ta' coronavirus. Ir-rata ta' infezzjoni mhix turi sinjali li qed tnaqqas u għalhekk huwa stmat li sa tmiem din il-ġimgħa, il-Brażil jirreġistra mal-miljun każ ta' Covid-19. Il-pajjiż bħalissa huwa l-epiċentru tal-epidemija u l-kriżi qiegħda tmur għall-agħar. B'ammont pjuttost żgħir ta' testijiet li qed isiru fil-Brażil, in-numru ta' infezzjonijiet huwa ħafna aktar minn dak li qed jirrapportaw iċ-ċifri uffiċjali. Fl-aħħar 24 siegħa fil-Brażil ġew irreġistrati wkoll kważi 1,300 mewt bil-Covid-19 u dan għolla l-ammont ta' imwiet għal 45,241. Minkejja dan, bi pressjoni kbira mill-President tal-Brażil Jair Bolsonaro li kkritika l-miżuri ta' kwarantina għax jagħmlu ħsara lill-ekonomija, bliet kbar qed jillaxkaw il-miżuri minkejja li l-pajjiż għadu ma laħaqx il-quċċata tal-pandemija. Il-President tal-Honduras jirriżulta pożittiv għall-Covid-19 Il-President tal-Honduras Juan Orlando Hernández qal li hu, martu u tnejn mill-konsulenti tiegħu, irriżultaw pożittivi għall-coronavirus. F'indirizz fuq it-televiżjoni, huwa qal li beda jħossu ma jiflaħx fi tmiem il-ġimgħa l-oħra u lbieraħ ħariġlu r-riżultat tat-test. Huwa qal li qed iħossu aħjar u li se jkompli jaħdem mid-dar. Skont is-sit Johns Hopkins, il-Honduras irreġistrat aktar minn 9,600 każ ta' coronavirus u 330 mewt. Il-pajjiż beda jerġa' jiftaħ l-ekonomija il-ġimgħa li għaddiet wara kważi tliet xhur b'miżuri restrittivi ta' lockdown.